Radwor (BB/SN). Njewšědnu starosć drje změje bórze Radworska Serbska wyša šula. Za přichodny 5. lětnik je so tam 59 šulerjow přizjewiło. Zo bychu dwě rjadowni wutworili, je to přewjele, za tři rjadownje pak po zakonju přemało. Zawčerawšim dyrbješe wjesnjanosta Wincenc Baberška (CDU) naležnosć gmejnskej radźe rozkłasć. Fakt je, zo dyrbi wot tychle 59 dźěći wot nazymy šěsć do Budyskeje Serbskeje wyšeje šule chodźić. Koho budźe to potrjechić? Wjesnjanosta je hižo dołhu lisćinu kriterijow wudźěłał, na zakładźe kotrychž maja so zhromadnje z kubłanskej agenturu a šulu woni šesćo wupytać. Hišće před 13 lětami za tym scyła njewupadaše. W lěće 2005 běše Radworska Serbska srjedźna šula poprawom hižo zawrjena, dokelž bě přemało šulerjow. Jenož z wuspěšnej juristiskej bitwu móžeše gmejna docpěć, zo Radwor hišće dźensa swoju wyšu šulu ma.
szl_Latn